गौरवलाई सीईओ बनाउने प्रस्ताव !
अन्तर्राष्ट्रिय फुटबल महासंघ (फिफा) ले भ्रष्टाचारको अभियोगमा प्रतिबन्ध लगाएका अखिल नेपाल फुटबल संघ (एन्फा) का पूर्वअध्यक्ष गणेश थापाको छोरा गौरव थापालाई एन्फाको प्रमुख कार्यकारी अधिकृत (सीईओ) बनाउने गरी कार्यसमिति बैठकमा एजेन्डा थपिएको छ ।
काठमाडौँ — अन्तर्राष्ट्रिय फुटबल महासंघ (फिफा) ले भ्रष्टाचारको अभियोगमा प्रतिबन्ध लगाएका अखिल नेपाल फुटबल संघ (एन्फा) का पूर्वअध्यक्ष गणेश थापाको छोरा गौरव थापालाई एन्फाको प्रमुख कार्यकारी अधिकृत (सीईओ) बनाउने गरी कार्यसमिति बैठकमा एजेन्डा थपिएको छ ।एन्फा कार्यसमितिको बैठक सोमबार बस्दै छ, जसका लागि सुरुमा पठाइएको विविधसहितका १२ एजेन्डामा सीईओ नियुक्तिसम्बन्धी केही उल्लेख थिएन । त्यसपछि उपाध्यक्ष दीपक खतिवडाको प्रस्तावअनुसार ‘प्रवक्ता तथा सीईओको नियुक्ति’ को एजेन्डा थपिएको हो । फिफाद्वारा भ्रष्टाचारको अभियोगमा सन् २०१५ मा १० वर्ष प्रतिबन्ध र २० हजार स्वीस फ्रयांक जरिवाना गरिएका गणेश थापाका आफैं आफ्ना जेठो छोरालाई एन्फाको सीईओ बनाउन तीव्र गतिमा लागिरहेका छन् ।थापासँगको भेटपछि एन्फाका एक पदाधिकारीले भने, ‘गणेश थापा आफ्नो छोरालाई एन्फाको सीईओ बनाउन पदाधिकारी र सदस्यहरूलाई निरन्तर भेट्दै लबिइङ गरिरहेका छन् । आफ्नो पक्षमा बहुमत पुर्‍याएर अध्यक्ष (पंकजविक्रम नेम्वाङ) लाई अल्पमतमा पारेर निर्णय गराउन खोजिरहेका छन् ।’ थापाकै निर्देशनअनुसार खतिवडाले सुरेश शाहलाई प्रवक्ता नियुक्ति गर्ने प्रस्ताव ल्याएको पनि बताए । प्रक्रियाअनुसार जाने हो भने सीईओको नियुक्ति पदपूर्ति समितिको सिफारिसअनुसार गर्नुपर्छ । त्यसबाट गाह्रो हुन सक्ने अवस्था आएमा गौरवलाई सहायक महासचिव वा प्रतियोगिता प्रमुखका रूपमा भए पनि एन्फामा प्रवेश गराउन थापाले दबाब दिइरहेका छन् ।गौरव थापा एसियाली फुटबल महासंघ (एएफसी) का पूर्वकर्मचारी हुन् । उनले कम्पिटिसन विभागमा करिब ५ वर्ष काम गरेका थिए । उनले फिफा विश्वकप २०१० र लन्डन ओलम्पिक २०१२ मा पनि प्रतियोगिता स्थलमा काम गरेका थिए । उनले तत्कालीन एएफसी अध्यक्ष मोहमद बिन हमामबाट व्यक्तिगत रूपमा १ लाख डलर लिएको प्रमाणित भएपछि गौरवले एएफसीको जागिर छाड्नुपरेको थियो । थापानिकट नरेन्द्रलाल श्रेष्ठ अध्यक्ष हुँदा केही महिना एन्फामा अन्तर्राष्ट्रिय सम्बन्ध अफिसरका रूपमा पनि काम गरेका थिए ।गत असार ६ गते भएको एन्फा निर्वाचनमा थापा परिवारले नेम्वाङलाई सहयोग गरेका थिए । निवर्तमान अध्यक्ष कर्माछिरिङ शेर्पालाई ६ मतले हराएर नेम्वाङ अध्यक्ष निर्वाचित भए । थापानिकट खतिवडा र विराटजंग शाही उपाध्यक्ष र महेन्द्र क्षेत्री सदस्य चुनिए । त्यसपछि थापाले कार्यसमितिमा आफ्नो पक्षमा बहुमत पुर्‍याउने प्रयासमा शेर्पा र नेम्वाङ पक्षका पदाधिकारीहरूलाई नियमित भेटिरहेका छन् ।